พาราสาวะถีอรชุน
ปล่อยตัวไปแล้วสำหรับ เอ็ม เสื้อแดง มือโพสต์เฟซบุ๊กจัดหนักสุราษฎร์คืนก่อนเกิดเหตุคาร์บอมบ์สมุยและไฟไหม้สหกรณ์สุราษฎร์ธานีหรือโคออป โดยที่ไม่มีการตั้งข้อกล่าวหาใดๆ แต่ยังคงมีการติดตามความเคลื่อนไหวอย่างใกล้ชิด แต่ พลเอกประยุทธ์ จันทร์โอชา ยังเชื่อว่าเหตุที่เกิดขึ้นเป็นฝีมือของนักการเมืองในพื้นที่ไม่เกี่ยวข้องกับการก่อการร้าย
21 เม.ย. 2558

ปล่อยตัวไปแล้วสำหรับ เอ็ม เสื้อแดง มือโพสต์เฟซบุ๊กจัดหนักสุราษฎร์คืนก่อนเกิดเหตุคาร์บอมบ์สมุยและไฟไหม้สหกรณ์สุราษฎร์ธานีหรือโคออป โดยที่ไม่มีการตั้งข้อกล่าวหาใดๆ แต่ยังคงมีการติดตามความเคลื่อนไหวอย่างใกล้ชิด แต่ พลเอกประยุทธ์ จันทร์โอชา ยังเชื่อว่าเหตุที่เกิดขึ้นเป็นฝีมือของนักการเมืองในพื้นที่ไม่เกี่ยวข้องกับการก่อการร้าย
ฝ่ายความมั่นคงจะต้องไปหาความเชื่อมโยงให้ได้ว่า นักการเมืองในพื้นที่ภาคใต้ที่พูดถึงกันนั้น เคลื่อนไหวและเตรียมการกันอย่างไร ง่ายๆ คือควรรวบรวมพยานหลักฐานให้แน่นหนาก่อนที่จะออกมาให้ข่าว ตามรายงานบอกว่า งานนี้เหตุที่มีความเชื่อมั่นขนาดนั้น เป็นเพราะมีการต่อจิ๊กซอว์กลุ่มที่อ้างว่าเข้าไปพักยังรีสอร์ทของผู้กำกับรายหนึ่งที่จังหวัดทางภาคใต้
โดยนายตำรวจรายนี้มีความสนิทชิดเชื้อกับแกนนำเสื้อแดงคนสำคัญรายหนึ่ง พร้อมมีการวางเส้นทางการเดินทางไปยังพื้นที่อำเภอซึ่งเป็นบ้านเกิดของแกนนำคนดังว่าเพื่อจะสร้างภาพเชื่อมโยงถึงกัน บวกกับบางเหตุการณ์ที่นักการเมืองซึ่งถูกพูดถึงได้เดินทางไปพบกับนักการเมืองใหญ่ที่เดินทางลงไปในพื้นที่ภาคใต้ในช่วงสัปดาห์ก่อนเกิดเหตุ
แต่นักการเมืองคนดังกล่าวไม่ได้พบอดีตเจ้านาย จิ๊กซอว์เลยต่อไม่ครบ เช่นเดียวกันกับที่พักในรีสอร์ทของนายตำรวจคนที่ถูกพาดพิง มีการติดกล้องวงจรปิดไว้ทุกจุด ซึ่งสามารถระบุได้ชัดว่าใครบ้างที่เข้าไปพัก ด้วยเหตุนี้จึงทำให้ไม่สามารถที่จะปิดกล่องตามธงที่ต้องการได้ จึงทำให้จากเดิมทีที่คณะทำงานดูขึงขังเหมือนว่าจะสาวถึงตัวคนบงการและเครือข่ายได้ กลายเป็นว่ากระแสข่าวเรื่องนี้เริ่มเบาบางลงไป
ส่วนเรื่องมือวางแผนและคนปลงมือรอบนี้ เชื่อว่าฝ่ายความมั่นคงคงมีข้อมูลเป็นอย่างดี ที่น่าสนใจคือมีการลงทุนถึงขั้นที่ยอมเสียทรัพย์มหาศาล เพื่อทำให้คนทั่วไปเชื่อว่า นี่เป็นการสร้างสถานการณ์ของฝ่ายต่อต้านรัฐบาล ไม่เกี่ยวกับกลุ่มผู้ที่สนับสนุนคณะรัฐประหารแต่อย่างใด อย่างที่เคยบอกไว้ กลุ่มคนสามานย์พวกนี้ไม่เคยสนใจว่าใครจะเป็นเหยื่อ ขอแค่ให้บรรลุเป้าหมายที่ต้องการเท่านั้นเป็นพอ
ดำเนินการกันไปแล้ว 1 วันสำหรับการอภิปรายร่างรัฐธรรมนูญร่างแรกของสมาชิกสปช. โดย อลงกรณ์ พลบุตร เป็นผู้ประเดิมคนแรก ก็พอที่จะเห็นการเป็นผู้ยึดกุมหลักการอยู่บ้าง โดยมองว่าร่างรัฐธรรมนูญฉบับนี้เน้นหลั ปฏิรูป ประชาธิปไตย ประชาชนและพลเมืองและประชามติ เพื่อเสริมสร้างความปรองดองของคนในชาติ
แต่สิ่งที่ต้องตั้งข้อสังเกตคือ ไม่ว่าพิมพ์เขียวจะดีอย่างไร แต่หากประเทศขาดความปรองดองก็ไม่สามารถเดินหน้าได้ โดยเสี่ยจ้อนยืนยันว่า สปช.ไม่ใช่ร่างทรงของใคร เป็นอิสระ ไม่มีการครอบงำจากอำนาจใดๆ ทั้ง
จากคณะรัฐมนตรีหรือคสช. ซึ่งสิ่งที่เสนอคือ รัฐธรรมนูญฉบับนี้ต้องทำประชามติ เพราะคณะกรรมาธิการยกร่างฯ เขียนกฎหมายขึ้นมาให้เป็นของคนไทยทั้งประเทศ
น่าคิดอยู่เหมือนกัน เพราะข้อเสนอของอลงกรณ์ก็คือ การทำประชามติ ถือเป็นการสร้างความชอบธรรมและการยอมรับจากประชาชน ทำให้ประชาชนรู้สึกเป็นเจ้าของและต้องปกป้องรัฐธรรมนูญ คณะกรรมาธิการยกร่างฯ ต้องมีความกล้า เพราะ “ทองแท้ต้องไม่ควรกลัวการพิสูจน์” เพียงแต่ว่าเสียงของเสี่ยจ้อนจะดังพอจนสมาชิกสปช.ทั้งหมดคล้อยตามหรือไม่
จะว่าไปแล้วกระบวนการพิจารณาของสปช.ในเบื้องต้นนี้ ด้วยเสียงที่ดังมาจาก วันชัย สอนศิริ ที่บอกว่าเป็นงานของพวกเดียวกัน ดังนั้น จึงไม่มีทางที่จะล้มร่างรัฐธรรมนูญแน่นอน จึงกลายเป็นเรื่องของมวยล้มต้มคนดู แต่อีกทางหนึ่งอาจมองได้ว่า สิ่งที่กำลังดำเนินการกันอยู่เหมือนกับการปลุกเสกเครื่องรางของขลังเพื่อให้เกิดความน่าเชื่อถือ ศรัทธา
กล่าวคือคณะกรรมาธิการยกร่างฯ หล่อเหรียญหรือปั๊มพระเครื่องชื่อรัฐธรรมนูญขึ้นมาแล้ว แต่ยังไม่เข้มขลังพอ จึงต้องเชิญเกจิอย่างสมาชิกสปช.มาช่วยปลุกเสกเพื่อความศักดิ์สิทธิ์ เพียงแต่ว่าพระที่ชื่อรัฐธรรมนูญจะปกป้อง คุ้มครองคนทั้งประเทศให้มีสิทธิ เสรีภาพได้มากน้อยขนาดไหน คงต้องรอไปจนถึงขั้นตอนสุดท้าย ให้เซียนทั้งหลายได้ทดสอบ
แต่เซียนที่จะชี้ขาดคงมีอยู่แค่คนเดียวนั่นก็คือ เซียนตู่ ณ คสช. ถ้าพระเครื่องรัฐธรรมนูญแม้จะปลุกเสกลงคาถาอาคมมาแล้ว แต่ไม่เข้มขลังไร้ศรัทธาจากประชาชน ก็อาจจะต้องสั่งให้เก็บเข้ากรุแล้วก็ทุบแม่พิมพ์ทิ้ง จากนั้นค่อยคิดต่อว่า จะลงยันต์ ท่องคาถามาตรา 44 อาศัยอิทธิฤทธิ์ของฤาษีเกวาลันทำให้ตัวเองอยู่ในตำแหน่งต่อไปอีก 3 ปี
หรือจะตั้งคณะบรรดาเกจิทั้งหลายมาร่วมปลุกเสกกันใหม่ แต่ไม่ว่าจะใช้วิธีไหน ถ้ามีผลทำให้โรดแม็พการคืนประชาธิปไตยล่าช้าออกไป สิ่งที่จะเป็นปัญหาคือรัฐบาลคสช.เอง ในแง่มุมของการยอมรับจากต่างประเทศ วันนี้ที่แสดงออกว่าไม่เอาด้วยกับรัฐบาลทหารอย่างชัดเจนคือ สหรัฐอเมริกาซึ่งใช้การฝึกคอบร้าโกลด์เป็นตัวแสดง
ล่าสุด สตาร์แอนด์สไตรปส์ สื่อด้านการทหารของสหรัฐรายงานว่า สหรัฐได้เลื่อนการประชุมวางแผนการซ้อมรบคอบร้าโกลด์กับไทยในปีหน้าออกไปอย่างไม่มีกำหนด หลังสหรัฐลดระดับการซ้อมรบครั้งล่าสุดที่เพิ่งผ่านพ้นไป ซึ่งแผนการประชุมเดิมถูกกำหนดให้จัดประชุมขึ้นที่เกาะฮาวายในเดือนมีนาคม แต่สหรัฐสั่งเลื่อนออกไปหลังประเมินความสัมพันธ์กับไทยแล้ว พบว่ามีสัญญาณเพียงน้อยนิดว่าไทยจะคืนสู่ระบอบประชาธิปไตยในเร็ววัน
เมื่อท่าทีเป็นเช่นนี้ นั่นย่อมประเมินต่อไปได้ว่า การที่ บารัค โอบามา เสนอชื่อ กลิน เดวีส์ ให้มาดำรงตำแหน่งทูตสหรัฐประจำประเทศไทย ย่อมไม่ธรรมดา อาจจะเป็นอย่างที่ พวงทอง ภวัครพันธุ์ อาจารย์รัฐศาสตร์ จุฬาฯ ว่าไว้ นายเดวีส์อาจเป็นเครื่องมือทางการเมืองสหรัฐสำหรับรัฐบาลทหารไทย จริงหรือไม่ต้องอดใจรอช่วงเวลาที่ทูตคนดังว่าเข้ามาปฏิบัติงาน
 